Forsætisráðherra Möltu , Joseph Muscat , hefur boðað afsögn sína í janúar næstkomandi en háværar raddir hafa krafist þess að hann segði af sér í kjölfar morðs á blaðakonunni Daphne Caruana Galizia fyrir tveimur árum . Í maltneska miðlinum Malta Today kemur fram að krafan um það að Muscat stigi til hliðar hafi aukist til muna , sérstaklega eftir vitnisburð Melvin Theuma , millimanns í morðinu á Daphne Caruana Galizia . Þá verði lögreglan að rannsaka Muscat , Keith Schembri , Kenneth Camilleri , Robert Agius , Adrian Agius , Neville Gafa og Sandro Craus án frekari tafar . „ Enginn ætti að vera hafinn yfir lögin , “ kemur fram í máli aðstandenda mótmælanna . Auglýsing Þeir vilja einnig að almenningur styðji þessa kröfu og mótmæli með þeim á morgun en samkvæmt Malta Today hefur fólk þar í landi séð mótmæli til að krefja forsætisráðherrann um uppsögn sem eiga sér engar hliðstæður þar í landi . Leið fyrst eins og í landi með einræðisherrastjórn Dóra Blöndal Mizzi er Íslendingur sem búið hefur á Möltu í um 33 ár en hún var nágranni Daphne og kunningjakona . Hún segir í samtali við Kjarnann að hún hafi fyrst komið til Möltu í kringum 1985 þegar hún byrjaði að búa með maltverskum manni sínu . „ Þá réði gamla sósíalistastjórnin en maðurinn minn ólst einmitt upp við hana , “ segir hún og bætir því við að spillingin á þeim tíma hafi verið alveg rosaleg . „ Það var mikið áfall fyrir mig að flytja hingað , mér leið eins og ég byggi í kommúnistalandi með einræðisherrastjórn . Þegar ég fór til dæmis út í matvörubúð voru hálfar hillur tómar . Svo þurftu allir að eiga eins sjónvarp en það þurfti að fara á biðlista til að eignast slíkt tæki , “ segir hún . Hún rifjar enn fremur upp að lögreglan hafi verið mjög spillt á þessum tíma . Til að mynda hafi vinkona hennar tekið það sérstaklega fram við hana að ekki væri æskilegt að eiga í samskiptum við lögregluþjóna því „ þeir væru ekki vinir þeirra . “ Vinstri og hægri til skiptis við stjórnvölinn Árið 1987 komst Þjóðernisflokkurinn ( Nationalist Party ) til valda en Verkamannaflokkurinn ( Labor party ) og fyrrnefndur Þjóðernisflokkur hafa skipst á að halda völdum í landinu . Dóra segir að þegar Þjóðernisflokkurinn hafi unnið á níunda áratugnum hafi allt stoppað og fólk dansað á götum úti eftir úrslit kosninganna . „ Þá urðu miklar breytingar og fór landinu að fara fram . Það varð að týpísku Evrópuríki . “ Dóra lýsir þessum tíðu stjórnarskiptum , þar sem hægri og vinstri öfl skiptast á að fara með völd . Hún segir að þegar Verkamannaflokkurinn hafi unnið kosningar fyrir sex árum hafi mátt sjá nýtt fólk með nýjar áherslur . „ Þeir einhvern veginn komu ferskir og nýir til sjónar . Ofsalega margir sem höfðu áður kosið Þjóðernisflokkinn kusu nú sósíalistana . Þeir hugsuðu fram á veginn og voru ferskir . Ég var sjálf voða spennt að sjá hvað þeir myndu gera . Þarna var góður andi . Já , bara mjög góður andi , “ segir hún . Strangheiðarleg og sagði alltaf satt Sjálf þekkti Dóra blaðamanninn , Daphne Caruana Galizia , sem var myrt árið 2017 með bílasprengju . Dóra segir að Daphne hafi verið dramatísk í skrifum og stríðin . Hún hafi aftur á móti verið strangheiðarleg og alltaf sagt satt . „ Sem auðvitað kom síðan í ljós , “ segir Dóra . Hún hafi gagnrýnt Verkamannaflokkinn og komið upp um spillingu . Eins og áður segir voru þær Dóra og Daphne nágrannar en eiginmaður Dóru ólst jafnframt upp í sömu götu og Daphne . „ Það vildi líka þannig til að við fluttum á sama svæðið , einskonar sveitasvæði . Ég horfi beint yfir á húsið hennar . “ Hún segir að vinátta hafi myndast milli þeirra og hafi dauðsfall hennar augljóslega haft mikið áhrif á Dóru , hún hafi aldrei upplifað annan eins hrylling . Þá talar hún með mikilli hlýju til eiginmanns Daphne og sona þeirra . „ Ég vona bara að hún fái það réttlæti sem hún á skilið , “ segir Dóra og má greina ákveðna bjartsýni hjá henni . Málið hafi verið í kyrrstöðu síðustu ár en nú sé boltinn farinn að rúlla í kjölfar rannsókna og hefur þátttaka Evrópulögreglunnar ( Europol ) haft mikil áhrif , að mati Dóru . „ Nú er ákveðin gleði í loftinu og von að Daphne fái það réttlæti sem hún á skilið . “ En þrátt fyrir vonarneistann er Dóra þó með varann á . „ Aftur á móti veit ég hvernig hlutirnir geta gengið hér á Möltu . Allt getur stoppað . Ég bara vona að rannsókn haldi áfram og að hún muni gerast hratt . Það má ekki hægja á mótmælum , við verðum að halda ótrauð áfram . “ Fréttir ferðast hratt – Á Möltu og á Íslandi Þegar Dóra er spurð út í hvort Malta og Ísland eigi eitthvað sameiginlegt þá bendir hún á að í gegnum aldirnar hafi margskonar menningarheimar mæst á Möltu . Þannig sé landið mjög ólík Íslandi að því leyti , ekki hafi verið sama einangrun þar og hér . Það sem er svipað að mati Dóru er að á Möltu má einnig finna lítið samfélag . „ Það vita allir hver af öðrum og fréttir ferðast hratt , “ segir hún . Dóra segir að fólk sé mjög reitt núna á Möltu enda hafi sviplegt andlát Daphne verið mikið áfall . Hún bendir á að sonur Daphne , Matthew Caruana Galizia , hafi verið mjög virkur á samfélagsmiðlum til að koma fram réttlæti og halda málinu gangandi en hann er einnig blaðamaður eins og móðir hans var . „ Hann hefur ekki stoppað síðan þetta gerðist , “ segir hún . Þess má geta að hægt er að fylgjast á samfélagsmiðlinum Twitter með umræðum um málið í gegnum myllumerkið #JusticeforDaphne . Þann 29. nóvember síðastliðinn sendi fjölskylda Daphne frá sér fréttatilkynningu þar sem þau kölluðu eftir því að forsætisráðherra segði af sér . „ Við erum , eins og aðrir Maltverjar , hneyksluð og reið yfir því að Keith Schembri , nánum vini og fyrrum mannauðsstjóra forsætisráðherra , hafi verið sleppt úr haldi . Að minnsta kosti tvö vitni , auk fjölmargra beinna sönnunargagna , bendla Schembri við morðið á eiginkonu okkar og móður . Ekki þarf að veita Yorgen Fenech opinbera náðun til þess að hægt verði að ákæra Schembri . Schembri , sem er afkastamikill glæpamaður , bendlaður við fjölmörg mál tengd mútum og peningaþvætti , er nú frjáls maður og ekki er útlit fyrir að hann verði sakfelldur fyrir neinn af glæpum sínum . Okkur er brugðið að Schembri skuli hafa verið sleppt á vakt forsætisráðherra , sem leikur áfram dómara , kviðdómanda og böðul í morðmáli sem varðar þrjá af nánustu samstarfsmönnum hans , “ segir í tilkynningu þeirra . Þá telur fjölskylda Daphne að þessi afskræming á réttlætinu sé þjóðarskömm sem kljúfi samfélagið í tvennt og smáni þau . Afskræmingin megi ekki eiga sér stað stundinni lengur . „ Við hvetjum forsætisráðherra til að stíga til hliðar og hleypa að undirmanneskju sem er laus við hagsmunaárekstra í málinu . Sé forsætisráðherra annt um réttlætið og Möltu þá ætti hann að gera þetta tafarlaust . Landið okkar er mikilvægara en ferill hans . “ Vill sjá alla þess menn bak við lás og slá Dóra segir að hana langi til að allur „ kóngulóarvefurinn finni fyrir þessu . “ Hún segir að margir hafi grætt á því að Daphne færi . „ Ég vil sjá alla þessa menn bak við lás og slá . Það er erfitt að sjá þá enn frjálsa á meðan fjölskylda hennar þjáist . “ Þess vegna verði að halda áfram að mótmæla . „ Við megum ekki hægja á okkur , “ segir hún að lokum . Malta er rúmlega 400 ferkílómetrar að stærð og er Ísland nærri 300 sinnum stærra að flatarmáli . Íbúar Möltu eru rúmlega 490 þúsund talsins . Malta samanstendur af þremur eyjum , Möltu , Gozo og Comino . Malta er stærst og þar er höfuðborgin Valetta . Landið er 95 kílómetra suður af Sikiley og 290 kílómetra fyrir norðan Afríku . Malta er eitt af þéttbýlustu löndum í heimi . Landið fékk sjálfstæði árið 1964 og varð lýðveldi 1974 . Bretar voru með herstöð á Möltu frá því þeir tóku við yfirráðum yfir landinu árið 1800 en síðustu bresku hermennirnir fóru frá Möltu 1979 . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .